b'\n_START_ARTICLE_\nCecilie Fr\xc3\xb8kj\xc3\xa6r\n_START_SECTION_\nHistorie\n_START_PARAGRAPH_\nCecilie Fr\xc3\xb8kj\xc3\xa6r er f\xc3\xb8dt i K\xc3\xb8benhavn, men da hun var \xc3\xa9t \xc3\xa5r gammel flyttede hendes familie til Slagelse, hvor hun voksede op med en mor, der var l\xc3\xa6rer og en far der var gymnasiel\xc3\xa6rer, og to mindre br\xc3\xb8dre. Hun fik en samfundssproglig studentereksamen fra Slagelse Gymnasium i 1987 og et journalistkursus hos Frontl\xc3\xb8berne i \xc3\x85rhus i perioden 1988-1989. Herefter fulgte hun b\xc3\xa5de danskstudier (1989-1991) og psykologistudiet (fem dage p\xc3\xa5 psykologistudiet september 1991) ved Aarhus Universitet, f\xc3\xb8r Fr\xc3\xb8kj\xc3\xa6r s\xc3\xb8gte ind p\xc3\xa5 journalistuddannelsen i 1992 og blev uddannet journalist fra Danmarks Journalisth\xc3\xb8jskole i februar 1997. Det var samtidig med skrivningen af sin afsluttende retorik-hovedopgave p\xc3\xa5 Journalisth\xc3\xb8jskolen, at hun begyndte at lave morgen-tv._NEWLINE_Den endnu ikke f\xc3\xa6rdiguddannede 28-\xc3\xa5rige journalistelev havde forinden kun opn\xc3\xa5et erfaring med TV fra sit praktikophold p\xc3\xa5 TV 2s regionalstation Midt-Vest i Holstebro, men et kvarters sk\xc3\xa6rmtest overbeviste TV 2 p\xc3\xa5 trods af at hun ikke var med i den indledende udv\xc3\xa6lgelse af kandidater. Mandag den 2. december 1996 kl. 06:30 startede TV 2 for f\xc3\xb8rste gang deres nye morgenprogram Go\' Morgen Danmark med studiev\xc3\xa6rten Michael Meyerheim og Cecilie Fr\xc3\xb8kj\xc3\xa6r som v\xc3\xa6rter, hvilket skete i konkurrence med TV 3\'s Go\'morgen-TV med bl.a. v\xc3\xa6rten Reimer Bo Christensen. I programmets f\xc3\xb8rste 10 \xc3\xa5r dannede hun makkerpar sammen med Michael Meyerheim. Fra august 2006 og otte m\xc3\xa5neder frem blev medv\xc3\xa6rten journalisten og nyhedsv\xc3\xa6rten Jes Dorph-Petersen fra TV 2 Nyhederne og senere blev hendes medv\xc3\xa6rt den tidligere P3-v\xc3\xa6rt Morten Resen med Kamilla Wals\xc3\xb8e og Anders Breinholt som det andet v\xc3\xa6rtspar p\xc3\xa5 programmet. Den 17. marts 2009 annoncerede Cecilie Fr\xc3\xb8kj\xc3\xa6r, at hun stopper som morgenv\xc3\xa6rt p\xc3\xa5 Go\' Morgen Danmark efter 12 \xc3\xa5r, kun afbrudt af to barsler, med virkning fra og med den 1. august samme \xc3\xa5r for at kunne prioritere sine b\xc3\xb8rn. Fra August 2010 er Cecilie v\xc3\xa6rt p\xc3\xa5 Go\' aften Danmark_NEWLINE_I 2004, 2005, 2006, 2007 og 2008 blev Fr\xc3\xb8kj\xc3\xa6r-Jensen k\xc3\xa5ret som \xc3\xa5rets v\xc3\xa6rtinde af den danske tv-branche (de fire landsd\xc3\xa6kkende tv-kanaler TV 2, DR, TV3 og SBS TV) i forbindelse med den \xc3\xa5rlige prisuddeling TV-Prisen og blev af Billed-Bladets l\xc3\xa6sere k\xc3\xa5ret til \xc3\xa5rets kvindelige tv-v\xc3\xa6rt i henholdsvis 2005, 2006, 2007 og 2008. Cecilie Fr\xc3\xb8kj\xc3\xa6r er ansat og medejer af Skandinavisk Film Kompagni, der indtil nyt\xc3\xa5ret 2008/2009 producerede Go\' Morgen Danmark for TV 2 (herefter overgik opgaven til Nordisk Film TV). Privat er Fr\xc3\xb8kj\xc3\xa6r-Jensen fraskilt tv- og radio-v\xc3\xa6rten Lars Daneskov, som hun var gift med i syv \xc3\xa5r. _NEWLINE_I 2001 udgav Cecilie Fr\xc3\xb8kj\xc3\xa6r interviewbogen "Gennem \xc3\x98strogenmuren" med kendte danske kvinder omhandlende kvindelivet i dagens Danmark, efterfulgt i 2005  af bogen "Lys i Livet", som er et portr\xc3\xa6t af forfatterinden Jane Aamund. Samme \xc3\xa5r medvirkede hun i filmen Den store dag.'